MINT ขึ้นทุกปี
ประเด็นของหุ้น MINT หรือ บริษัท ไมเนอร์ อินเตอร์เนชั่นแนล จำกัด (มหาชน) ไม่มีอะไรต้องวิตกกังวล เพราะเป็นหุ้นที่กลุ่มนักลงทุน VI ชื่นชอบกันมาเป็นเวลานาน ส่งผลให้ทุกครั้งที่หุ้นย่อตัวลงมาหนักๆ มักมีแรงช้อนซื้อเข้ามาเก็บหุ้นเป็นประจำ
28 ส.ค. 2559

สภาแมงเม่า : ดร.สมชาย
 
คุณทวี จากลำลูกกา ปทุมธานี พูดถึงสถานการณ์ของหุ้น MINT หรือบริษัท ไมเนอร์ อินเตอร์เนชั่นแนล จำกัด (มหาชน)ถือเป็นหุ้นที่ไม่เคยทำให้นักลงทุนผิดหวัง เพราะหุ้นทะยานขึ้นอย่างต่อเนื่อง และปี 59 เป็นอีกหนึ่งปีที่ราคาหุ้นพุ่งขึ้นแรงไม่หยุด จึงอยากให้อาจารย์ช่วยประเมินสถานการณ์ของหุ้นตัวนี้อีกครั้ง หลังบรรยากาศการลงทุนค่อนข้างเป็นใจให้หุ้นวิ่งขึ้นอีกรอบครับ
 
ประเด็นของหุ้น MINT หรือ บริษัท ไมเนอร์ อินเตอร์เนชั่นแนล จำกัด (มหาชน) ไม่มีอะไรต้องวิตกกังวล เพราะเป็นหุ้นที่กลุ่มนักลงทุน VI ชื่นชอบกันมาเป็นเวลานาน ส่งผลให้ทุกครั้งที่หุ้นย่อตัวลงมาหนักๆ มักมีแรงช้อนซื้อเข้ามาเก็บหุ้นเป็นประจำ
สถานการณ์ดังกล่าวทำให้ราคาหุ้นอยู่ในทิศทางขาขึ้นอย่างเต็มตัว เพียงแต่การขึ้นของหุ้นตัวนี้จะเป็นไปอย่างช้าๆ จนทำให้นักลงทุนบางรายรู้สึกเบื่อหน่าย เพราะเมื่อเทียบกับหุ้นที่มีราคาไล่เลี่ยกัน ราคาหุ้นตัวอื่นทะยานขึ้นอย่างร้อนกว่าเห็นๆ นั่นเอง
ถึงกระนั้นถ้ามองดีๆ จะเห็นว่า MINT ก็มีจังหวะอ่อนตัวลงหนักๆ เหมือนกับหุ้นตัวอื่นๆ เช่นกัน
เพียงแต่จังหวะที่ไหลลงมาหนักๆ ปัจจัยพื้นฐานไม่ได้เปลี่ยนแปลงไปในทางที่แย่ลง ส่งผลให้หุ้น MINT กลายเป็นตัวเลือกหลักที่นักลงทุนสถาบันในประเทศ กับนักลงทุนต่างชาติหวนเข้ามาลงทุนเป็นประจำ เพราะเล็งเห็นถึงศักยภาพของตัวบริษัทยังมีอยู่อย่างเหลือล้น
 
(หน่วย : ล้านบาท)
 
ข้อมูลดังกล่าวได้รับการยืนยันจากงบการเงินที่แสดงไว้ข้างต้น ซึ่งแสดงถึงโอกาสที่ราคาหุ้นจะวิ่งขึ้นไปยืนถึง 50 บาทไม่ใช่เรื่องยาก และที่ผ่านมาก็พิสูจน์ให้เห็นว่า เมื่อนักลงทุนต่างชาติเทขายหุ้นทิ้ง หุ้นอาจเป๋ไปชั่วคราว ต่อจากนั้นหุ้นจะเด้งกลับขึ้นมารับปัจจัยพื้นฐานอย่างแข็งแกร่ง
เมื่อนำข้อมูลดังกล่าวมาผูกรวมกับสมมุติฐานจะพบว่า หากคิดข้อมูลบนค่า P/E ที่ 25 เท่า ราคาเป้าหมายของหุ้น MINT จะอยู่ที่ระดับ 50 บาท ซึ่งเป็นการคิดบนตัวเลขกำไรต่อหุ้นในปี 59 จะอยู่ที่ระดับ 2 บาท โดยเทียบตรรกง่ายๆ จากผลงานในช่วงครึ่งปีแรกทำกำไรต่อหุ้นได้ที่ระดับ 0.98 บาท และในครึ่งปีหลังทำกำไรต่อหุ้นได้อีก 1 บาทกว่าๆ
วันนี้ถึงต้องพูดตรงๆ ว่า โพซิชั่นของหุ้น MINT ดีขึ้นอย่างต่อเนื่องทุกปี หุ้นก็ควรจะไปต่อจริงไหม?
…
 

กราฟประกอบข่าว Aspen, ราคาปิด ณ วันที่ 26 ส.ค.59